My gr. 1 sukkel met wiskunde, hoe nou? | Maroela Media
Volgens 'n studie wat in 2008 gedoen is, is bepaal dat gr. 3-leerders 'n gemiddeld van 36% vir geletterdheid en 35% vir gesyferdheid behaal. Dit is dus duidelik dat probleme met wiskunde reeds op 'n vroeë ouderdom manifesteer.
Volgens Hugo Vermeulen, hoof van die Skoleondersteuningsenturm, is ouers soms huiwerig om hul kinders te help omdat hulle nie selfvertroue in hulle eie wiskundevaardighede het nie. "Die belangrikste is om dit pret te maak vir jou kind. Wanneer kinders wiskunde buite die klaskamer met pret assosieer, sal hulle in die klaskamer ook 'n positiewe ervaring van die vak hê."
Een van die belangrikste syfervaardighede is om wiskundefeite vinnig en akkuraat te onthou. Die eenvoudige feit dat die een syfer ná die ander kom, is 'n belangrike faktor in die sukses van die kind. Laat jou kind tot by tien tel en dan weer van tien tot by nul.
Skryf getalle 1 tot 12 op 'n stuk papier, een vir jou en een vir jou kind. Maak beurte om die dobbelstene te gooi en trek 'n kruis oor die getal waarop die dobbelstene val. Die eerste een wat al 12 doodgetrek het, wen. Dit leer jou kind hoe om tot by 12 te tel en ook hoe om syfers te herken.
Die SOS is reeds in 2012 in die lewe geroep en die organisasie glo dat armoede die hoof gebied kan word deur in opleiding te belê. Dit begin reeds wanneer die graadeentjie leer somme maak en lees. Die vakvereniging het reeds meer as 1 000 lede en bied vakondersteuning aan Afrikaanse wiskundeonderwysers en Afrikaans-huistaalonderwysers.
Vir meer inligting oor die SOS, kontak gerus vir Hugo Vermeulen by 012 644 4390 of stuur 'n e-pos na [email protected].